אוון ווצ'י

אוון ווצ'י (באנגלית: Evan Vucci; נולד ב-15 ביוני 1977) הוא צלם עיתונות אמריקאי והצלם הראשי של סוכנות הידיעות Associated Press בוושינגטון הבירה. ווצ'י מצלם ומפיק הן צילומי סטילס והן פרויקטי צילום בוידאו ברחבי העולם, בנושאים שונים כגון, ספורט בוושינגטון, הצבא האמריקאי והפוליטיקה בארצות הברית.

הוא היה חלק מצוות העיתונאים של AP שזכה בפרס פוליצר לשנת 2021 לצילום חדשות מתפרצות. ביולי 2024, הוא צילם את דונלד טראמפ הפצוע מניף את אגרופו לאחר ניסיון התנקשות בו.

 ראשית חייו וחינוך 
ווצ'י נולד באולני  שבמרילנד. אימו הייתה מזכירה ואביו שוטר. ב-1995 ווצ'י נרשם למכון הטכנולוגי של רוצ'סטר ברוצ'סטר שבמדינת ניו יורק כדי לעסוק בצילום מסחרי. תוך כדי הלימודים במכון, הוא השתתף בהרצאה של צלם העיתונות מייקל ויליאמסון. בהרצאה, ויליאמסון הציג את עבודתו ודיבר על מסעותיו ברחבי העולם בזמן שהיה בצוות העיתון וושינגטון פוסט. ווצ'י הופתע מהתצלומים ומהחיים שחי ויליאמסון. הרצאה זו שינתה את מגמת הלימוד שלו להתמקדות בצילום עיתונות. תוך כדי הלימודים במכון הטכנולוגי של רוצ'סטר, ווצ'י היה צלם ספורט מטעם סוכנות הידיעות רויטרס.

בשנת 2000 סיים ווצ'י את לימודיו במכון הטכנולוגי של רוצ'סטר בתואר בוגר בצילום מקצועי.
טקסט=|ממוזער|148x148 פיקסלים|הצילום האייקוני שצילם אוון ווצ'י בתאריך 13 ביולי 2024, לאחר ניסיון ההתנקשות בחייו של דונלד טרמפ. 

 קריירה 
לאחר שסיים את לימודיו בקולג', ווצ'י עבר לפאייטוויל שבקרוליינה הצפונית, והתקבל למשרה בת 30 שעות שבועיות ביומון המקומי The Fayetteville Observer. לאחר כשלושה חודשים, הבין ווצ'י שהעבודה בעיתון בעיר קטנה לא מספק אותו. על כן ווצ'י עבר לסידני שבאוסטרליה, כדי לעבוד עבור הוועד האולימפי הבין-לאומי כמנהל הצילום מטעם הוועד, במהלך אולימפיאדת הקיץ 2000. במהלך עבודתו בסידני, ווצ'י פגש את צלם סוכנות הידיעות AP, דאג מילס  חתן פרס פוליצר והצלם הראשי מטעם AP בבית הלבן, שעזר לו להיכנס ל-Associated Press כצלם עיתונות עצמאי.

בסוף 2003, ווצ'י התקבל ל-Associated Press. אחד הצילומים האייקוניים ביותר של ווצ'י צולם בעיראק בזמן שעבד ב-Associated Press. ביום ראשון, 14 בדצמבר 2008, ווצ'י היה נוכח במסיבת עיתונאים משותפת בין נשיא ארצות הברית ג'ורג' בוש וראש ממשלת עיראק נורי אל-מאלכי בבגדאד שבעיראק. במסגרת מסיבת העיתונאים המשותפת, שני הצדדים היו אמורים להכריז על חתימת הסכם, מעמד הקבע של הכוחות האמריקאיים בעיראק. במהלך מסיבת העיתונאים זרק העיתונאי העיראקי מונטזר א-זיידי  את נעליו לעבר נשיא ארצות הברית ג'ורג' בוש.

בשנת 2008 ביקר ווצ'י מספר פעמים בבסיס המבצעים הקדמי במוסול שבעיראק, שם ערך מספר כתבות אודות החיילים וסיפוריהם. הוא התמקד בעיקר בסיפורי כיתת הסיור הרכוב "צופי פרשים" (Cavalry Scout Platoon) מחיל השריון, פלוגה 3, מגדוד פרשי השריון השלישי (3 ACR). הוא בילה עם החיילים מספר שבועות וצילם אותם ואת חייהם במוצב קדמי במערב מוסול. רבים מאותם חיילים נפצעו ושלושה נהרגו.

בשנת 2020, ווצ'י סיקר את מחאות ג'ורג' פלויד עבור סוכנות הידיעות AP. באותה תקופה, הוא כיהן כצלם ראשי בסוכנות הידיעות AP בוושינגטון די.סי.. הוא היה חלק מצוות הדיווח של AP שזכה בפרס פוליצר לשנת 2021 לצילום חדשות מתפרצות.

ב-13 ביולי 2024, ווצ'י צילם את תמונות נשיא ארצות הברית לשעבר, ומועמד המפלגה הרפובליקנית, דונלד טראמפ, כשהורד מהבמה על ידי אנשי ה-FBI, לאחר ששרד את ניסיון ההתנקשות בחייו, כשטראמפ מרים את אגרופו באוויר ודם בצד ימין של פניו. התמונה שותפה באופן נרחב ברשתות החברתיות ושימשה כתמונת שער של המגזין Time. ווצ'י דיווח אודות תהליך צילום הירי לעיתון הגרדיאן.

ראו גם
 תמונת טראמפ מניף אגרוף

קישורים חיצוניים








 הערות שוליים 

קטגוריה:אמריקאים ילידי מרילנד
קטגוריה:בוגרי אוניברסיטאות ומכללות בניו יורק
קטגוריה:צלמים אמריקאים
קטגוריה:צלמי עיתונות אמריקאים
קטגוריה:צלמי מלחמה אמריקאים
קטגוריה:זוכי פרס פוליצר לצילום
קטגוריה:ארצות הברית: עיתונאות
קטגוריה:צילום עיתונות
קטגוריה:ניסיונות ההתנקשות בדונלד טראמפ
קטגוריה:אמריקאים שנולדו ב-1977